[image: image1.png]



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 07.06.2006

                      Nr.  Pl.x – 346/2006
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra proiectului de Lege pentru completarea Legii nr.161/2003   

      privind unele măsuri pentru asigurarea transparenţei în exercitarea    

           demnităţilor publice, a funcţiilor publice şi în mediul de afaceri, prevenirea şi sancţionarea corupţiei

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectului de Lege pentru completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimis cu adresa P.l.x 346 din 25 aprilie 2006, înregistrată sub nr. 31/552 din 26 aprilie 2006.    

Potrivit prevederilor art. 75 din Constituţia României, republicată, şi ale art.92 alin. (9) pct.2 , din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat prezentul proiect de lege care provine dintr-o propunere legislativă, în şedinţa din 19 aprilie 2006.

Consiliul Legislativ a avizat favorabil iniţiativa legislativă, cu  unele observaţii, conform avizului nr. 1720 din 6 decembrie 2005.

Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, conform avizului trimis cu adresa nr.26/914 din 10 mai 2006.

Comisia pentru drepturile omului, culte şi problemele minorităţilor naţionale a avizat favorabil proiectul de lege, conform avizului trimis cu adresa 25/392 din 19 mai 2006.

Guvernul, prin punctul său de vedere, transmis prin adresa nr. 248 din 20 ianuarie 2006, nu susţine adoptarea acestei iniţiative legislative. 

Propunerea legislativă supusă dezbaterii are ca obiect de reglementare completarea Titlului IV al cărţii I din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, cu un nou articol, care stabileşte că dispoziţiile legii referitoare la conflictul de interese şi incompatibilităţi prevăzute pentru funcţionarii publici se aplică şi persoanelor încadrate la cabinetul demnitarului.

În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat proiectul de lege susmenţionat, în şedinţa din 7 iunie 2006. La lucrările comisiei a participat, în calitate de invitat, din partea Ministerului Justiţiei, doamna ministru secretar de stat -  Katalin Barbara Kibedi. 

   În urma examinării iniţiativei legislative şi a opiniilor exprimate de către membrii Comisiei şi de către invitat s-a constatat că propunerea iniţiatorilor cuprinde aspecte contradictorii ale statutelor acestor două categorii de personal. Astfel, personalul contractual se supune dispoziţiilor Codului muncii iar în cazul funcţionarilor publici există Statutul funcţionarilor publici care le reglementează drepturile şi obligaţiile.

  Potrivit art. 5 alin. (2) din Legea nr. 32/1998 privind organizarea cabinetului demnitarului din administraţia publică centrală, cu modificările şi completările ulterioare, personalul din cadrul cabinetului demnitarului îşi desfăşoară activitatea în baza unui contract individual de muncă pe durată determinată, încheiat în condiţiile legii, pe durata mandatului demnitarului. Prin urmare acest personal nu are exerciţiul autorităţii publice, fiind supus exclusiv prevederilor codului muncii.

Din numărul total de 26 membri ai Comisiei juridice, de disciplină şi imunităţi au participat 17 deputaţi.

Faţă de considerentele menţionate mai sus, membrii comisiei au hotărât, cu majoritate de voturi ( 10 voturi pentru şi 7 împotrivă), să propună plenului Camerei Deputaţilor respingerea proiectului de Lege pentru completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.


În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                   PREŞEDINTE,                                                              SECRETAR,

                    Sergiu Andon                                                               George Băeşu

         Consilier,

Nicoleta Segărceanu

